*****

ΚΑΝΟΝΙΣΜΟΣ (ΕΟΚ) αριθ. 731/85 ΤΗΣ ΕΠΙΤΡΟΠΗΣ

της 21ης Μαρτίου 1985

που προβλέπει τη χορήγηση ενίσχυσης στην ιδιωτική αποθεματοποίηση που προκαθορίζεται κατ' αποκοπή, όσον αφορά ορισμένα τμήματα σφαγίων αμνών στην περιοχή 2

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργάνωσης αγοράς στον τομέα του προβείου και αιγείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 871/84 (2), και ιδίως το άρθρο 6 παράγραφος 1 στοιχείο α) και το άρθρο 7 παράγραφος 7,

Εκτιμώντας:

ότι, εν όψει των σοβαρών δυσχερειών της αγοράς προβείου κρέατος στη Γαλλία, πρέπει να χορηγηθεί ενίσχυση στην ιδιωτική αποθεματοποίηση στην περιοχή 2· ότι πρέπει, εντούτοις, να περιοριστεί η συνολική ποσότητα που μπορεί να αποτελέσει αντικείμενο συμβάσεων αποθεματοποίησης σε 1 500 τόνους·

ότι πρέπει να τηρούνται οι διατάξεις του κανονισμού (ΕΟΚ) αριθ. 2659/80 της Επιτροπής (3), όσον αφορά τη χορήγηση ενίσχυσης στην ιδιωτική αποθεματοποίηση προβείου κρέατος·

ότι πρέπει να αποφασιστεί ότι τα ζώα αυτά πρέπει να σφάζονται αποκλειστικά στα σφαγεία που έχουν εγκριθεί και ελέγχονται σύμφωνα με τις διατάξεις της οδηγίας 64/433/ΕΟΚ του Συμβουλίου (4), όπως τροποποιήθηκε τελευταία από την οδηγία 83/90/ΕΟΚ (5)·

ότι το άρθρο 3 του κανονισμού (ΕΟΚ) αριθ. 2644/80 του Συμβουλίου (6) προβλέπει ότι η διάρκεια της αποθεματοποίησης μπορεί μειωθεί ή να παραταθεί αν το απαιτεί η κατάσταση της αγοράς· ότι, ως εκ τούτου, πρέπει να καθοριστούν, εκτός από τα ποσά της ενίσχυσης που χορηγείται για καθορισμένη περίοδο αποθεματοποίησης, ποσά που πρέπει να προστίθενται ή να αφαιρούνται για τις περιπτώσεις παράτασης ή μείωσης της περιόδου αυτής·

ότι οι προβλεπόμενες συνθήκες της αγοράς καθιστούν αναγκαία την πρόβλεψη περιόδων αποθεματοποίησης που κυμαίνονται είτε μεταξύ τριών και έξι μηνών είτε μεταξύ πέντε και οκτώ μηνών, ανάλογα με τα τμήματα που αποτελούν το αντικείμενο της σύμβασης · ότι, για να καταστεί αποτελεσματικότερη η μέθοδος αυτή, πρέπει να θεσπιστούν διατάξεις που παρέχουν τη δυνατότητα στους δικαιούχους να λάβουν προκαταβολή από το ποσό της ενίσχυσης, υπό τον όρο σύστασης ασφάλειας·

ότι πρέπει να προβλεφθεί η δυνατότητα μείωσης της διάρκειας αποθεματοποίησης στην περίπτωση που τα κρέατα που εξέρχονται από τα αποθέματα προορίζονται για εξαγωγή· ότι πρέπει να προσκομίζεται η απόδειξη ότι έγινε εξαγωγή του κρέατος, όπως γίνεται και στην περίπτωση των επιστροφών, σύμφωνα με τις διατάξεις του κανονισμού (ΕΟΚ) αριθ. 2730/79 της Επιτροπής (7), όπως τροποποιήθηκε τελευταία από τον κανονισμό (ΕΟΚ) αριθ. 568/85 (8)·

ότι, για να παρακολουθεί συστηματικά η Επιτροπή τα αποτελέσματα του συστήματος ιδιωτικής αποθεματοποίσης, τα κράτη μέλη πρέπει να παρέχουν τα αναγκαία στοιχεία·

ότι η Επιτροπή Διαχείρισης Προβάτων και Αιγών δεν διατύπωσε γνώμη μέσα στην προθεσμία που τέθηκε από τον πρόεδρό της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Από τις 22 Μαρτίου έως τις 5 Απριλίου 1985 και μέχρι συνολικού ορίου 1 500 τόνων, μπορούν να υποβληθούν αιτήσεις στην περιοχή 2 για τη χορήγηση ενίσχυσης στην ιδιωτική αποθεματοποίηση ενός από τα τμήματα των σφαγίων αμνών, όπως καθορίζονται στο παράρτημα.

Δεν λαμβάνονται υπόψη οι αιτήσεις που υποβάλλονται μετά από την ημέρα κατά την οποία η συνολική ποσότητα, για την οποία υποβλήθηκαν αιτήσεις, υπερβαίνει τους 1 500 τόνους. Οι ποσότητες για τις οποίες είχαν υποβληθεί αιτήσεις την ημέρα που επιτυγχάνεται το συνολικό όριο μειώνονται ανάλογα.

Τα ποσά των ενισχύσεων αυτών, ανά τόνο προϊόντων, μετά των οστών, καθορίζονται στο παράρτημα για κάθε ένα από τα τμήματα αυτά, σύμφωνα με το άθρο 6 παράγραφος 1 του κανονισμού (ΕΟΚ) αριθ. 2659/80.

Αν η κατάσταση της αγοράς το καθιστά αναγκαίο, η ημερομηνία λήξης της προθεσμίας υποβολής των αιτήσεων μπορεί να τροποποιηθεί.

2. Το ποσό της ενίσχυσης προσαρμόζεται σε περίπτωση παράτασης ή μείωσης της διάρκειας αποθεματοποίησης. Το ποσό των συμπληρωμάτων ανά μήνα ή των μειώσεων ανά ημέρα, για κάθε ένα από τα τμήματα, καθορίζεται στο παράρτημα.

3. Με την επιφύλαξη των διατάξεων του παρόντος κανονισμού, εφαρμόζονται οι διατάξεις του κανονισμού (ΕΟΚ) αριθ. 2659/80.

Άρθρο 2

Μπορεί να χορηγηθεί ενίσχυση στην ιδιωτική αποθεματοποίηση μόνο για το κρέας που παράγεται σύμφωνα με τις διατάξεις του άρθρου 3 παράγραφος 1 σημείο Α στοιχεία α) έως ε) της οδηγίας 64/433/ΕΟΚ.

Άρθρο 3

1. Η ελάχιστη ποσότητα ανά σύμβαση είναι 3 τόνοι, εκφραζόμενοι σε μη αποστεωμένο κρέας. Η ποσότητα αυτή μπορεί να είναι μικρότερη αν εφαρμόζονται οι διατάξεις του άρθρου 1 παράγραφος 1 δεύτερο εδάφιο.

2. Η σύμβαση αφορά μόνο ένα από τα τμήματα που αναφέρονται στο παράρτημα.

3. Οι εργασίες αποθεματοποίησης πρέπει να συμπληρώνονται σε οκτώ ημέρες από την ημερομηνία σύναψης της σύμβασης.

Άρθρο 4

1. Με την επιφύλαξη των διατάξεων της παραγράφου 2, ο συμβαλλόμενος μπορεί, πριν από την αποθεματοποίηση, να κόψει ή να αποστεώσει το σύνολο ή μέρος των προϊόντων που αναφέρονται στο παράρτημα, υπό τον όρο ότι θα χρησιμοποιηθεί μόνο η ποσότητα για την οποία είχε συναφθεί η σύμβαση και ότι θα αποθεματοποιηθεί όλο το κρέας που προκύπτει από τις εργασίες κοπής ή αποστέωσης.

2. Αν η ποσότητα που αποθεματοποιείται ως έχει ή, σε περίπτωση κοπής ή αποστέωσης, η ποσότητα μη αποστεωμένου κρέατος που χρησιμοποιείται είναι μικρότερη από την ποσότητα για την οποία είχε συναφθεί σύμβαση και:

α) μεγαλύτερη από το 90 % της ποσότητας αυτής, το ποσό της ενίσχυσης που αναφέρεται στο άρθρο 1 παράγραφος 1 τρίτο εδάφιο μειώνεται ανάλογα·

β) μικρότερη από το 90 % της ποσότητας αυτής, η ενίσχυση στην ιδιωτική αποθεματοποίηση δεν καταβάλλεται.

3. Σε περίπτωση αποστέωσης:

α) αν η ποσότητα που αποθεματοποιείται είναι μικρότερη ή ίση με 52 χιλιόγραμμα αποστεωμένου κρέατος για 100 χιλιόγραμμα χρησιμοποιούμενου μη αποστεωμένου κρέατος, η ενίσχυση στην ιδιωτική αποθεματοποίηση δεν καταβάλλεται·

β) αν η ποσότητα που αποθεματοποιείται είναι μεγαλύτερη από 52 χιλιόγραμμα και μικρότερη από 60 χιλιόγραμμα αποστεωμένου κρέατος για 100 χιλιόγραμμα χρησιμοποιούμενου μη αποστεωμένου κρέατος, το ποσό της ενίσχυσης που αναφέρεται στο άρθρο 1 παράγραφος 1 τρίτο εδάφιο μειώνεται ανάλογα.

4. Δεν χορηγείται καμία ενίσχυση:

α) για την ποσότητα που αποθεματοποιείται ως έχει ή, σε περίπτωση κοπής ή αποστέωσης, για την ποσότητα χρησιμοποιούμενου μη αποστεωμένου κρέατος που υπερβαίνει την ποσότητα για την οποία έχει συναφθεί η σύμβαση, και

β) σε περίπτωση αποστέωσης, για την ποσότητα που υπερβαίνει τα 60 χιλιόγραμμα χρησιμοποιούμενου μη αποστεωμένου κρέατος.

Άρθρο 5

1. Η διάρκεια αποθεματοποίησης είναι:

- πέντε, έξι, επτά ή οκτώ μήνες, όσον αφορά τις συμβάσεις για μπροστινά ή μισά μπροστινά,

- τρεις, τέσσερις, πέντε ή έξι μήνες, όσον αφορά τις συμβάσεις για καρέ ή/και οσφυϊκή χώρα (σέλα) ή μισό καρέ ή/και μισό οσφυϊκής χώρας (σέλας).

Η επιλογή επαφίεται στον διενεργούντα την αποθεματοποίηση, ο οποίος αναφέρει την προτίμησή του κατά την υποβολή της αίτησης που αναφέρεται στο άρθρο 1 παράγραφος 1 πρώτο εδάφιο.

2. Το δικαίωμα καταβολής της ενίσχυσης παρέχεται μόνο αν το σύνολο του κρέατος παραμένει σε απόθεμα ολόκληρη την περίοδο της αποθεματοποίησης.

3. Μετά από δύο μήνες συμβατικής αποθεματοποίησης μπορεί να καταβληθεί άπαξ προκαταβολή της ενίσχυσης, κατόπιν αιτήσεως του διενεργούντος την αποθεματοποίηση, υπό τον όρο ότι αυτός έχει προβεί στη σύσταση ασφάλειας ίσης με την προκαταβολή συν 20 %.

Η προκαταβολή δεν υπερβαίνει την ενίσχυση που αντιστοιχεί στην περίοδο συμβατικής αποθεματοποίησης και μετατρέπεται σε εθνικό νόμισμα με την εφαρμογή της αντιπροσωπευτικής τιμής που ίσχυε την ημέρα της σύναψης της σύμβασης αποθεματοποίησης.

4. Η ασφάλεια που αναφέρεται στην παράγραφο 3 συνιστάται κατ' επιλογή του δικαιούχου είτε μετρητοίς είτε υπό μορφή εγγύησης που χορηγείται από οργανισμό που ανταποκρίνεται στα κριτήρια που έχει καθορίσει το κράτος μέλος στο οποίο συνιστάται η ασφάλεια.

5. Οι διατάξεις του άρθρου 5 παράγραφοι 2 και 3 του κανονισμού (ΕΟΚ) αριθ. 2659/80 εφαρμόζονται, επίσης, για την ασφάλεια που αναφέρεται στην παράγραφο 3.

Άρθρο 6

1. Οι προθεσμίες, ημερομηνίες και τα χρονικά όρια που αναφέρονται στον παρόντα κανονισμό καθορίζονται σύμφωνα με τον κανονισμό (ΕΟΚ, Ευρατόμ) αριθ. 1182/71 του Συμβουλίου (1). Ωστόσο, το άρθρο 3 παράγραφος 4 του εν λόγω κανονισμού δεν εφαρμόζεται για τον καθορισμό της διάρκειας της αποθεματοποίησης, όπως αναφέρεται στο άρθρο 5 παράγραφος 1.

2. Οι εργασίες εξόδου από τα αποθέματα μπορούν να αρχίσουν την επόμενη ημέρα από την τελευταία ημέρα της περιόδου της συμβατικής αποθεματοποιήσεως.

Άρθρο 7

1. Κατά τη λήξη περιόδου αποθεματοποίησης δύο μηνών, ο συμβαλλόμενος μπορεί να αποσύρει από το απόθεμα το σύνολο ή μέρος της ποσότητας κρέατος που καλύπτεται από τη σύμβαση, αλλά τουλάχιστον 1 τόνο και υπό τον όρο ότι σε εξήντα ημέρες από την ημέρα που η ποσότητα αυτή εξέρχεται από το απόθεμα:

- εγκαταλείπει το έδαφος της Κοινότητας, κατά την έννοια του άρθρου 9 παράγραφος 2 του κανονισμού (ΕΟΚ) αριθ. 2730/79, ή

- φθάνει στον προορισμό της στις περιπτώσεις που αναφέρονται στο άρθρο 5 παράγραφος 1 του κανονισμού (ΕΟΚ) αριθ. 2730/79.

Ο συμβαλλόμενος πληροφορεί τον οργανισμό παρέμβασης δύο εργάσιμες ημέρες πριν από την έναρξη της διαδικασίας εξόδου από το απόθεμα, αναφέροντας τις ποσότητες που σκοπεύει να εξαγάγει.

Για την εφαρμογή των διατάξεων του πρώτου εδαφίου προσκομίζεται απόδειξη όπως και στην περίπτωση των επιστροφών.

2. Όπου εφαρμόζεται η παράγραφος 1, το ποσό της ενίσχυσης μειώνεται, σύμφωνα με το άρθρο 1 παράγραφος 2, η δε πρώτη ημέρα της εξόδου από το απόθεμα δεν περιλαμβάνεται στην περίοδο συμβατικής αποθεματοποίησης.

3. Όπου εφαρμόζεται το άρθρο 5 παράγραφος 3 πριν από την εφαρμογή της παραγράφου 1, αφαιρείται από το ποσό που καταβάλλεται στον διενεργούντα την αποθεματοποίηση ποσό ίσο με τη διαφορά μεταξύ της προκαταβολής της ενίσχυσης και του ποσού που αναφέρεται στην παράγραφο 2.

Άρθρο 8

Το ποσό της ασφάλειας που αναφέρεται στο άρθρο 4 παράγραφος 2 του κανονισμού (ΕΟΚ) αριθ. 2659/80 καθορίζεται σε:

- 120 ECU ανά τόνο για τις συμβάσεις που αφορούν καρέ ή μισό καρέ,

- 160 ECU ανά τόνο για τις συμβάσεις που αφορούν καρέ ή/και οσφυϊκή χώρα (σέλα) ή μισό καρέ ή/και μισό οσφυϊκής χώρας (σέλας).

Άρθρο 9

Η Γαλλία ανακοινώνει με τέλεξ στην Επιτροπή, πριν από την Πέμπτη κάθε εβδομάδας, τα αποτελέσματα της εφαρμογής του άρθρου 5 παράγραφος 3 και του άρθρου 7 παράγραφος 1.

Άρθρο 10

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Μαρτίου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 183 της 16. 7. 1980, σ. 1.

(2) ΕΕ αριθ. L 90 της 1. 4. 1984, σ. 35.

(3) ΕΕ αριθ. L 276 της 20. 10. 1980, σ. 12.

(4) ΕΕ αριθ. 121 της 29. 7. 1964, σ. 2012/64.

(5) ΕΕ αριθ. L 59 της 5. 3. 1983, σ. 10.

(6) ΕΕ αριθ. L 275 της 18. 10. 1980, σ. 8.

(7) ΕΕ αριθ. L 317 της 12. 12. 1979, σ. 1.

(8) ΕΕ αριθ. L 65 της 6. 3. 1985, σ. 5.

(1) ΕΕ αριθ. 124 της 8. 6. 1971, σ. 1.

ΠΑΡΑΡΤΗΜΑ

(ECU/τόνο)

1.2,5.6,7 // // // // Προϊόντα για τα οποία

χορηγείται ενίσχυση

// Ποσά ενίσχυσης για

περίοδο αποθεματοποίησης

// Ποσά

// // // // 1.2.3.4.5.6.7 // // 5 μηνών // 6 μηνών // 7 μηνών // 8 μηνών // Προστιθέμενα

ανά μήνα // Αφαιρούμενα

ανά μήνα // // // // // // // // α) ex 02.01 Α IV α) 2:

μπροστινό μέρος σφαγίου ή μισό μπροστινό μέρος σφαγίου, νωπά ή διατηρημένα με απλή ψύξη, προερχόμενα από σφάγια αμνών // 560 // 580 // 600 // 620 // 30 // 0,65 // // // // // // //

(ECU/τόνο)

1.2,5.6,7 // // // // Προϊόντα για τα οποία

χορηγείται ενίσχυση

// Ποσά ενίσχυσης για

περίοδο αποθεματοποίησης

// Ποσά

// // // // 1.2.3.4.5.6.7 // // 3 μηνών // 4 μηνών // 5 μηνών // 6 μηνών // Προστιθέμενα

ανά μήνα // Αφαιρούμενα

ανά μήνα // // // // // // // // β) ex 02.01 A IV α) 3:

καρέ ή/και οσφυϊκή χώρα (σέλα) ή μισό καρέ ή/και μισό οσφυϊκής χώρας (σέλας), νωπά ή διατηρημένα με απλή ψύξη, προερχόμενα από σφάγια αμνών // 750 // 770 // 790 // 810 // 50 // 0,65 // // // // // // //